Bya Ali Wasswa
AMAWANGA asatu mu Bundibugyo okuli Ababwisi, Abamba n’Abavaanuma basazeewo okwekutula ku bukulembeze bw’Obusinga bwa Rwenzururu.
Bagenda kwetongola n’omukulembeze owaabwe ow’ebyobuwangwa (Omudingya) nga bwe kiri mu bufuzi bw’ensikirano obulala.
Akuuma entebe y’Omudingya, Fredsio Mwitira, eyasangiddwa mu ofiisi ye mu kibuga Bundibugyo yategeezezza nti bamalirizza entegeka zonna ez’okutuuza Omudingya mu ntebe.
Baasazeewo okutuuza Omusingya nga May 29, omwaka guno ng’era Pulezidenti Museveni y’asuubirwa okuba omugenyi omukulu ku mukolo guno.
Maj. Martin Kamya okuva mu ggwanga ly’Ababwisi ye yalondeddwa okutuula mu ntebe ate katikkiro yavudde mu ggwanga ly’Abamba olwo abalala ng’omuwi w’amagezi n’ava mu Bavaanuma. Abamba be baasooka okugaana okubeera wansi w’Omusinga wa Rwenzururu.
Omusinga Wesley Mumbere omwaka oguwedde yali ategese okugenda e Bundibugyo kyokka Abamba, Ababwisi n’Abavaanuma ne bamulabula obutalinnyayo. Kino kyawaliriza n’omuduumizi wa Poliisi, Gen. Kale Kayihura n’omumyuka we, Asuman Mugyenyi okusimba amakanda mu kibuga Kasese olubiri lwe ne lwebungululwa poliisi era n’alemesebwa okulinnya e Bundibugyo.
Mwitira yategeezezza nti omufuzi waabwe si wa nsikirano era bw’aliba avudde mu nsi, bagenda kutuula balonde omulala. Kati bazimba nju Omudingya mw’agenda okusula.
Minisita akola ku masomero ga Pulayimale, Kamanda Bataringaya eyayogedde n’omusasi ono yagambye nti bo basanyufu okulaba nga Gavumenti yabakkiriza okufuna omukulembeze owaabwe ow’ennono, beekutule ku Businga bwa Rwenzururu.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn